
Dette er en oppdiktet fortelling. Alle eventuelle likheter med virkeligheten er tilfeldige. Kirken i Fjågesund ble bygget i 1916, og før 1997 ble bygget titulert som kapell. Men for at det skal passe inn i min historie, har jeg tatt meg den frihet å si at det ble bygget en kirke i Fjågesund i 1894. Jeg har også latt Dalen Hotel åpne en drøy måned tidligere i serien enn i virkeligheten.


Viktige personer i bok 3

Kløvertun

Helene Helland (19), odelsjente og syerske

Elise Helland (18), Helenes søster

Natalie Helland (16), Helenes søster

Sara Helland (10), Helenes yngste søster

Lovisa og Baard Helland, Helenes foreldre. Mor er syerske, far er tidligere bonde og skogsarbeider

Gabriel Vik (25), dreng på gården, kjæreste med Frida Torp, som arbeider på hotellet i Dalen

Granlia

Gunnar og Elna Gran, bonde og skogsarbeider, og hans hustru

Ulvar Gran (24), odelsgutt, forlovet med Petra

Petter Gran (21), yngste sønn

Hasselgården

Olav og Beata Bjerke, bygdas storbonde og forretningsmann, og hans hustru

Simen Bjerke (23), odelsgutt, gift med Celestine fra Skien

Isak Davidsen (27), ny prest i bygda, bor på Hasselgården mens det bygges prestebolig

Nilsine Hansen, enke, kokke og husholderske. Mor til Mina, som arbeider på hotellet i Dalen

Andrine Olesen, tjenestejente fra husmannsplassen Brattlia

Falk Eriksen (22) dreng, kjæreste med Mina

Elstad – doktorgården

Ingeborg og Ingvald Saastad, doktoren og hans hustru

William Saastad (26), doktorsønn og nyutdannet lege

Petra Saastad (19), doktorens pleiedatter, forlovet med Ulvar

Thorine Bakken, tjenestejente og sykepleierske

Husmannsplassen Brattlia

Ole Olesen, enkemann, husmann og spillemann. Far til Andrine og Johanne (10)

Andre personer

Jens Våge, driver bygdas krambu og postkontor, leier ut værelser til reisende

Oda Våge (19), Jens’ datter og Helenes venninne

Alma Einersen, Helenes tante fra Skien, syerske

Anton Sivertsen, lensmann, gift med Mathilda

Einar Erdal, ny lensmannsdreng i Kviteseid

Ulrikke Ringstad, Olav Bjerkes kusine fra Kviteseid

Siri Lunde (19), Petras venninne fra gården Høvrebakken

Reidar Rabben, ungkar og smed i bygda

Vigleik Vinje, lærer, ugift

Theodora Schølberg, eldre søster til Beata Bjerke, bor i Seljord

Soffine Solvang, tjenestejente på Hasselgården (død), har sønnen Mikal (5)

Holger Helgesen, arkitekt (død)


Slik sluttet forrige bok,
Hjertekvaler:

Samme kveld la Helene fra seg dagboka og la den under hodeputa. Hun kledde av seg, fant nattkjolen og trakk den på seg. Deretter løsnet hun fletta og begynte å børste håret med langsomme tak. En ugle tutet fra et sted i skogen bak gården. Hun krøp opp i senga og ble liggende og se mot vinduet, der regnet slo mot ruta. Hun slukket lampa på nattbordet, la seg bedre til rette og lukket øynene.

Med det samme tenkte hun på Einar og kysset. Han hadde gitt henne hennes aller første skikkelige kyss, det med Petter regnet hun ikke med. Hun ble varm inni seg når hun tenkte på seg selv og Einar i het omfavnelse i skogen. Nå gjenopplevde hun stunden i armene hans og måtte innrømme at hun skulle ønske at Gabriel også hadde kysset henne. Hvordan ville det ha vært? Sikkert helt vidunderlig.

Kroppen ble etter hvert tung og døsig, og ikke lenge etter sovnet hun.

Hun visste ikke hvor lenge hun hadde sovet, da hun hørte lyder fra tunet. Hun satte seg opp i senga og gned seg i øynene. Var det folk utenfor? Hun fikk skrudd opp veken på lampa. Fort satte hun føttene på gulvet, la et sjal om skuldrene og gikk bort til vinduet. Regnet der ute var stritt. Hun lente seg fremover, myste ut og sperret opp øynene. Midt på tunet sto et par hester og lensmannsvogna. Nå så hun også skikkelsene til noen karer med lykter.

Herregud, det måtte ha skjedd noe, tenkte hun. Man besøkte da ikke folk på denne tiden av døgnet. Hvorfor i alle dager kom øvrigheten hit midt på natta?

Brått banket det på døra. Helene rykket til. Hun drøyde et øyeblikk, men da bankingen tok til igjen, gikk hun for å åpne. Hun ble overrasket over å se Einar stå der i uniform, og med det samme kom minnene om kysset tilbake.

– Jeg beklager at jeg kommer så sent, Helene, sa Einar, – men jeg har noe å fortelle deg. Kan jeg få komme inn? Det gjør det litt lettere å snakke sammen.

– Ja, selvsagt. Hun gikk til side og slapp ham inn.

– Vi får prates om kysset, Helene. Men det må vente til senere. Han så alvorlig på henne. – Du lurer sikkert på hva lensmann Sivertsen og jeg gjør her når klokka har passert midnatt?

– Er det noe galt, Einar?

Det gled et dystert drag over ansiktet hans. – Jeg er redd jeg har dårlige nyheter. Soffine er blitt funnet død.


1

Fjågesund, juni 1894

Helene så vantro på Einar og slo hendene bestyrtet for munnen. – Er Soffine død? Nyheten fikk det til å gå kaldt nedover ryggen, og hun måtte sette seg på senga.

Lensmannsdrengen Einar tok plass ved siden av henne. Helene svelget tungt. Budskapet var vanskelig å ta innover seg.

– Når … døde hun? stotret hun. Stemmen lød hes og fremmed.

– Vi tror at Soffine døde samme kveld som hun forsvant, midt under bryllupet, sa han mørkt. – Hun ble funnet langt under brygga, hvor hun antagelig har blitt sittende fast. Men det er ikke det hele, fortsatte Einar. – Jeg er nok dessverre redd for at det dreier seg om et drap.

– Drap? gispet Helene.  – Milde himmel! Hun stirret forskrekket på Einar og kunne knapt tro det hun hørte.

– Jeg beklager å måtte gi deg en så trist nyhet, Helene. Det gjør jeg virkelig, sa Einar tungt.

Blikket hennes var blankt da hun så på ham. – Men takk for at du gjorde det. Hun strøk håndbaken fort over øynene. – Soffine var slikt et fint menneske. Hun fortjente ikke å dø. Hvem i all verden har tatt henne av dage?

– Det vet vi ikke ennå. Men vi er på saken, sa han.

– Hvordan vet dere at hun ble drept?

– Det vet vi, men jeg kan ikke gå inn på detaljer om dødsårsaken.

Helene førte tungespissen over de bleke leppene. – Hvem fant henne?

– Drengen. Falk Eriksen.

Helene nikket og ble tankefull. Så begynte tårene å trille nedover kinnene. – Jeg kan ikke la være å tenke på Soffines sønn, Mikal. Nå har gutten ingen her i verden, og han er bare fem år. Gråten tok seg opp, og hun slo hendene for øynene. I neste øyeblikk kjente hun Einars armer om seg, og hun lente seg inn mot brystkassen hans. Han strøk henne trøstende over ryggen.

De ble sittende slik en liten stund, før Einar sa: – Jeg må gå nå, Helene. Lensmann Sivertsen og jeg har mye å gjøre. Ønsker du å ha noen her hos deg i natt, eller klarer du deg alene?

– Jeg klarer meg, sa hun med gråt i stemmen.

Einar nikket og reiste seg. – Sivertsen og jeg blir her på gården til i morgen. Frua har ordnet med værelser til oss. Vi får snakkes mer da. God natt, Helene.

– God natt, Einar, sa hun stille.

Etter å ha satt slåen for døra, gikk hun bort til vaskestellet og helte litt vann fra mugga over en klut og vasket fjeset. Hun skalv på hendene, og hodet kjentes ullent. Utenfor fortsatte regnet å slå mot ruta. En vond knute av angst la seg i magen ved tanken på at Soffine var død. Det var ikke til å begripe. Hun kulset og slo armene om seg selv. Tenk at Soffine hadde ligget under brygga hele tiden!

Helene skrev i dagboka: I kveld ble Soffine funnet død under brygga på Hasselgården.

Tilbake i senga ble hun liggende og vri på seg. Hun klarte ikke å finne roen. Det var så vanskelig å forstå at Soffine var død, og at noen antagelig hadde tatt livet av henne. Hun la ansiktet mot puta mens tankene ble til en eneste stor grøt i hodet. Nå fikk de bare håpe at lensmannen og Einar kom på sporet av Soffines drapsmann.

Omsider sovnet hun mens sommernattas fløyelsmørke lå som et mykt teppe over Fjågesund.

Neste morgen, på Hasselgården

Lensmann Sivertsen og Einar hadde samlet både herr og fru Bjerke og tjenestefolket på det store kjøkkenet. Sivertsen hadde nettopp fortalt nok en gang om Soffine Solvang, som var blitt funnet død kvelden før. Det var stille rundt bordet. Alle var triste og kunne ikke begripe det som var skjedd.

Helene og Andrine satt med blanke øyne og holdt hverandres hender under bordet. Helene så rundt seg på de bleke ansiktene. Til og med fru Beata så preget ut, og for en gangs skyld sa hun ikke et ord.

– Ondskapen finnes overalt, kom det med ett fra kokka Nilsine. – Tenk at noen kan få seg til å … Hun holdt inne og dro den lubne hånda over øynene.

– Det har jo vært et mysterium, dette med hvor frøken Solvang ble av, kom det fra lensmann Sivertsen, som foldet de kraftige nevene på kjøkkenbordet. – Men nå vet vi i alle fall det.

– Nå gjenstår det å finne den som har tatt frøken Solvang av dage, kom det fra fru Beata. Hun snurret på gifteringen og stirret ut gjennom vinduet. Regnet hadde pøst ned hele natta, men nå tittet sola frem bak skyene.

Sivertsen dro seg i skjegget, nikket tungt og stilte enda flere spørsmål om hva tjenestefolket hadde fått med seg under bryllupsfeiringen. Drengene Lars og Falk fortalte nok en gang at de ikke hadde sett noen andre enn bryllupsgjestene på gården, og Nilsine informerte om aktiviteten på kjøkkenet, og at alt hadde gått pent for seg.

Einar pekte mot Helene. – Helene har nevnt at frøken Solvang var blek og litt unnvikende den dagen bryllupet fant sted her på gården. Er det noen av dere andre som også merket seg det?

Falk nikket. – Ja. Soffine kastet opp bak fjøset tidlig på morgenen.

– Jaha, kom det fra lensmann Sivertsen, som noterte på blokka han hadde funnet frem. Deretter satte han blikket i drengen. – Dette er nytt for oss. Hvorfor har du ikke nevnt det tidligere?

Falk slo ut med hendene. – Fordi jeg ikke trodde at det hadde noen betydning for saken at Soffine følte seg dårlig den morgenen. Dessuten var det ikke noe jeg stusset noe særlig over, jeg hadde nok av andre ting å ta meg til før gjestene skulle ankomme.

Nilsine kremtet. – Det er noe jeg må fortelle. Jeg lovet Soffine å holde det for meg selv, men nå som hun er … borte … Blikket hennes festet seg på kjøkkenuret og ble liggende der.

– Hva er det du prøver å si, Nilsine? spurte Sivertsen.

Kokka svarte ikke med det samme, men så trakk hun pusten dypt før hun fortsatte.

– Soffine var med barn, kom det stille. Hun snufset høylytt i lommetørkleet hun hadde funnet frem.

Et øyeblikk ble det helt stille på kjøkkenet. Helene stirret på kokka med åpen munn. Andrine tok seg til kinnene og gjorde store øyne. Helenes blikk vandret til fru Beata, som var blitt stram om munnen. Nå så de alle på Falk.

– Hvorfor ser dere sånn på meg? Jeg har ikke rørt Soffine, sa han fast. – Som dere alle vet, er Mina kjæresten min, og jeg kaster ikke så mye som et eneste blikk på andre jenter!

Lensmannen så alvorlig på Nilsine. – Og hvem var barnefaren?

– Det vet jeg ikke, sa Nilsine og trykket tørkleet mot øynene. – Æresord!

Falk lente seg fremover på stolen. – Jeg har heller ingen anelse.

De andre på kjøkkenet kunne også bekrefte at de ikke kjente til at Soffine skulle ha truffet en kar i smug.

– Men noen må det ha vært, kom det spisst fra Beata. Hun foldet hendene sammen over bringen. – Kanskje er det denne barnefaren som har tatt livet av henne? Det kan jo ha kommet til uenigheter mellom dem.

– Soffine ble kalt en skjøge og det som verre er av flere folk i bygda, kom det fra Nilsine. – Men sannheten er at etter at hun ble mor til Mikal, holdt hun seg unna mannfolk.

Det kom et snøft fra Beata. – Om hun var med barn, må hun vel ha sluppet noen til under skjørtene!

Nilsine vendte seg mot husfruen. – Jeg tror ikke det var slik. Hun la en knyttet hånd for munnen og så vekk.

– Påstår Nilsine at frøkna kan ha blitt tatt med vold? kom det tankefullt fra Sivertsen, som fikk en nyve mellom øyenbrynene.

Nilsine nikket. – Jeg er redd for det.

Hjertet gjorde et hopp, og Helene flyttet hendene urolig over forkleet. Andrine var blitt enda blekere. Skikkelsen hennes var sammensunken, som om all luft hadde gått ut av henne.

Olav reiste seg brått og vandret hvileløst rundt i rommet mens han dampet på en sigar. – Denne barnefaren kan jo ha dukket opp her den kvelden for å prate med frøken Solvang, sa han og viftet bort sigarrøyken. – De kan ha kranglet, og så har det ene ført til det andre …

– Han kan også ha vært en av bryllupsgjestene, kom det fra drengen Lars.

– Det er også en mulighet, sa Sivertsen. – Som det har kommet frem tidligere, ble det funnet et brev på Soffines seng. I dette brevet sto det at Soffine var dratt fra bygda. Men nå vet vi at dette er en løgn, og at noen har lagt brevet på rommet hennes for å villede oss.

– Morderen, kom det mørkt fra Falk.

– Sannsynligvis, kom det fra Einar.

Helene kjente at gråten presset på. Hun var tørr i munnen og tok en slurk av vannglasset hun hadde foran seg. Hun så Andrine tørke bort noen tårer med kanten på forkleet sitt.

Sivertsen noterte igjen noe på blokka. – Lensmannsdreng Erdal og jeg kommer til å snakke med alle som var til stede under bryllupet.

– Flere av gjestene kom fra Skien, sa Beata.

– Da får vi dra dit og ordne med avhør.

Beata nikket kort. – Kan lensmannen si noe om hvordan frøken Solvang døde?

– Vi kan ikke gå inn på slike ting så tidlig i etterforskningen, svarte Sivertsen.

– Hva vil skje med Soffines sønn, vesle Mikal? spurte Nilsine.

Sivertsen så på Olav Bjerke. – Er guttungen fortsatt i pleie på Kløvertun?

– Ja, sa Olav og pattet på sigaren.

– Vel, det beste er nok om han blir der inntil videre, så får man finne pleieforeldre til ham etter hvert, sa Sivertsen.

– Stakkars gutt, nå er han helt alene her i verden, sa Nilsine tungt.

Sivertsen kremtet. – Da foreslår jeg at vi tar nye avhør av dere nå med det samme. Han rettet blikket mot storbonden. – Jeg tenker vi begynner med deg, herr Bjerke. Skal vi ta avhøret inne på ditt kontor?

En muskel beveget seg i Olavs kjeve, før han kremtet. – Det kan vi godt gjøre, lensmann.

Beata hevet en arm i været og knipset med fingrene. – Sørg for å koke sterk kaffe, og smør noen smørbrød til lensmannen og lensmannsdrengen.

Kokka nikket og kom seg på beina. – Med det samme, frue.

Andrine reiste seg så brått at kjoleskjørtet rev med seg et vannglass på bordet. Det traff  gulvet med et smell og ble knust. Alle stirret på henne, og Andrine tok til tårene. – Unnskyld, jeg mente det ikke.

Beata satte et stramt blikk i henne. – Så klønete du er!

Helene reiste seg og hentet feiebrett og kost. Deretter fjernet hun alle glasskårene. Mannfolkene forsvant ut av kjøkkenet, og fruen trippet etter dem.

En liten stund senere, etter at Helene og Andrine hadde vært på herr Bjerkes kontor med kaffe og mat til karene, holdt Andrine Helene igjen ute i hallen.

– Det har blitt funnet et tau nede på brygga. Stemmen ble til en lav hvisken. – Som kanskje Soffines drapsmann har brukt til å kvele henne med.

Helene bleknet og tok seg til hjertet. – Herre Jesus! utbrøt hun. – Hvor har du dette fra?

Andrine foldet hendene over den flate magen. – Falk hvisket det til meg i sted, sa hun og brast i gråt. Hun slo hendene foran ansiktet. – Tenk at en morder har lusket rundt her på gården! Det er så uhyggelig å tenke på.

Helene nikket med gråten i halsen. – Ja … jeg vet det, stotret hun og la armen om Andrines skuldre. Hun ville helst ikke tenke på det grusomme som hadde skjedd med tjenestejenta. Tenk at Soffine var død! Hun forsøkte å skyve det vekk, for det gjorde vondt å se det for seg. Soffine hadde vært så full av liv … Den siste gangen hun hadde sett henne, var da hun  hastet ut av kjøkkenet etter kakeserveringen. Hun hadde mumlet noe om at hun måtte ut i et ærend. Helene hadde tenkt at hun skulle bort på eldhusloftet for å se etter sønnen. Men kanskje hun hadde gått for å snakke med en kar i stedet? Kanskje morderen?

